Scozie: gaelic e scots plui fuarts
Di une inchieste puartade indenant dal Servizi pai Media Gaelics (Seirbheis nam Meadhanan Gàidhlig) al salte fûr che il 5% de popolazion scozese al sarès bon di fevelâ par gaelic. Se chest scandai al piture pardabon la realtât, al ven fûr che in Scozie chei che a son in stât di fevelâ ta cheste lenghe celtiche a saressin 250 mil e no 58.650 come che al mostre il censiment dal 2001. Dut câs, ancje se chescj numars a àn cjapât ducj avonde di sorprese, l’element plui significatîf al è che il 19% dai intervistâts al à declarât di jessi interessât a cognossi miôr cheste lenghe e il 44% al à dite che al è interessât a vê a disposizion mieçs di comunicazion par gaelic. La volontât dal Servizi di meti sù media par gaelic indreçâts a ducj e no dome par cui che al è a stâ inte aree gaelofone – al à comentât il so diretôr Donald Campbell – e va te direzion juste.
Intant la ministre scozese pe culture, Linda Fabiani, e à fat savê che e inviarà une inchieste par capî miôr trop, dulà e cemût che al ven doprât il scots, une varietât gjermaniche che si calcole che e sedi fevelade di un milions e mieç di scozês. La iniziative e à chê di meti lis fondis par une politiche linguistiche vere a pro dal scots, e di scomençâ a fâi cuintri ai prejudizis cuintri di chest lengaç, considerât a dilunc dome un dialet dal inglês.
Font: Mon Divers, 21-24/01/08
fur_Latn fur_Latn fur_Latn fra_Latn